De Lille kap terug in vuil Kaapse politieke gevegPatricia de Lille. Foto: Ayanda Ndamane/African News Agency Die DA se Kaapse migraine – die party se tot dusver mislukte pogings om van sy eie partylid, Patricia de Lille, ontslae te raak – het nou die aanskyn van ‘n propperse Kaapse politieke mesgeveg aangeneem, toe De Lille begin terugveg het. Die Kaapse burgemeester, wie se burgemeesterskap en partylidmaatskap Woensdag deur ‘n eenparige uitspraak van ‘n volbank regters in die Wes-Kaapse hooggeregshof in ere herstel is, het in ‘n snydende ope brief haar sterkste opponent in die DA, Natasha Mazzone, die stryd aangesê. In die eerste paragraaf, wat drup van sarkasme, rig De Lille haarself tot Mazzone, wat sy bestempel as “die nuutste teksgebonde segspersoon om namens die DA my naam deur die modder te sleep.” Dieselfde afwysende toon duur deurgaans in die brief voort, met ‘n subteks dat, soos ons dit in die Kaap sou noem, “antie Pat nou moeg is vir gavriet koep” – dat sy nou lank genoeg stilgebly het en wil stoom afblaas. Sy spreek dus in die brief haar kammakastige kommer uit dat Mazzone nie die mas opkom as woordvoerder oor die kwessie nie, en bied aan om haar van hulp te wees en haar behoorlik oor die saak in te lig “aangesien niemand in die DA blykbaar by magte is om dit te doen nie.” De Lille lys dan die bewerings wat die DA deurgaans, en weer hierdie week, teen haar opper – dat sy haar ampseed as raadslid en burgemeester verbreek het, en korrup opgetree het. Die burgemeester beweer sy het die afgelope sewe maande daaraan bestee om te probeer dat die DA bewyse wat die party se bewerings staaf, aan haar voorlê, maar dat die party enige bewyse – indien dit bestaan – van haar weerhou. Sy ontken veral ten sterkste dat sy by korrupsie betrokke is. “Om bloot oor en oor ‘n leuen te herhaal, maak dit nie die waarheid nie,” skryf De Lille, en beskryf Mazzone met die Engelse woord “clueless” (dat sy gee idee het waarvan sy praat nie). Natasha Mazzone. Foto: Facebook Dan gaan De Lille tot die aanval oor. Sy beweer die DA weier om besonderhede oor haar beweerde oortredinge aan haar te verskaf omdat sulke besonderhede nie bestaan nie, en waarsku dat sy binnekort lastereise gaan begin instel, onder meer teen Mazzone. In een van die hardste klappe in die hele brief skryf De Lille: “Ek vind dit verfoeilik dat jy die regbank aanval. Los ook my advokaat, Dali Mpofu, uit, veral noudat die hof die DA beveel het om vir sy dienste te betaal.” Laasgenoemde is duidelik ‘n stekie na die feit dat die hof die DA beveel het om De Lille se regskostes te betaal. De Lille maak die stelling dat Mazzone se bewering Woensdag in ‘n mediaverklaring dat De Lille versuim het om met die Kaapse regsfirma Bowmans saam te werk in hul ondersoek na wanbestuur in die Kaapse stadsraad, ‘n leuen is. De Lille vra Mazzone om haarself van die feite te vergewis – dat De Lille die ondersoek verwelkom en reeds drie maal met Bowmans vergader het. De Lille vra Mazzone om die onderskeid tussen staat en party te probeer verstaan voordat sy haar laaste hou teen Mazzone inkry. “Soos aan al die vorige woordvoerders wat maar net in staat is om van ‘n teks af te lees, is my raad aan jou om eers die teks te probeer verstaan voor jy so ywerig onderhoude toestaan. Dit sal slim wees van jou om my raad te aanvaar: dis omtrent tyd dat jy die eintlike DA-woordvoerder, Solly Malatsi, toelaat om sy werk te doen.” Hierdie stekie, waarvan die rasse-ondertoon nie misverstaan sal word deur bruin kiesers op die Kaapse Vlakte nie, is duidelik ook daarop gemik om twyfel in die hoogste DA-kringe te saai, want Malatsi, wat onlangs as die DA se nasionale woordvoerder aangestel is, was De Lille se woordvoerder en het heg met haar saamgewerk voordat hy in 2014 tot die parlement verkies is. De Lille sluit die brief af deur Mazzone “alles van die beste” toe te wens, en so terug te slaan in die tipe katterige politieke kroeggeveg wat jare lank al deel van die Wes-Kaap se politieke stapelvoedsel is.